|  |  |
| --- | --- |
| **Hajdúszoboszlói Polgármesteri Hivatal**  **Gazdasági Iroda**  4200 Hajdúszoboszló, Hősök tere 1.  Telefon: 70/489-4661 | **3.**  …………………………….....  sorszám |

|  |  |  |
| --- | --- | --- |
| Ügyiratszám: HSZ/20315/2024.  A 2024. szeptember 19-ei képviselő-testületi ülés jegyzőkönyvének melléklete | Összeállította: | Bárdos Ilona |
| Törvényességi ellenőrzést végezte (jegyző/aljegyző kézjegye): |  |
| Megtárgyalja: | Valamennyi Önkormányzati Bizottság |
| A döntéshez szükséges többség: | Egyszerű többség |

**BESZÁMOLÓ**

**a 2024. évi városi költségvetés 1-7. hónapra vonatkozó teljesüléséről**

**Tisztelt Képviselő-testület!**

**Tisztelt Bizottságok!**

Az Államháztartásról szóló törvény nem tartalmaz évközi beszámoló készítési kötelezettséget, ennek ellenére előnyös, hogy a képviselő-testület információt kapjon a költségvetés időarányos végrehajtásáról.

A 2024. évi költségvetés tervezésénél a legfőbb szempontok az alábbiak voltak illetve a tervezés során az alábbi tényezőket kellett figyelembe venni, melyek gazdasági, idegenforgalmi és társadalmi hatásai befolyásolják a város működését is:

* A 2023. évi infláció és energia-árak növekedése továbbra is jelentős hatást gyakorolt a gazdaságra, az emberek életére, így Hajdúszoboszló város 2024. évi költségvetésére is. (Étkeztetési nyersanyagárak-, gázenergia- villamosenergia- és üzemanyag-áremelés, víziközmű – ivóvíz, szennyvíz – és egyéb szolgáltatási díjak emelkedése, a működéshez szükséges egyéb anyagok és eszközök árának emelkedése.)
* 2023. év végén és 2024. év elején megjelenő béreket érintő jogszabályok, mely alapján a pedagógusbérek (+ 32,2%), a minimálbér és garantált bérminimum emelkedése. Ezek jelentős bértömeg-növekedést idéznek elő a városi költségvetésben, melyet a képviselő-testület a tartalék terhére a márciusi ülésén biztosított.
* Számba vettük a folyamatban lévő TOP-PLUSZ pályázatok állami támogatásait és hozzájuk kapcsolódóan a saját forrásokat.

Fenti tényezők figyelembe-vételével a 2024. évi költségvetést a képviselő-testület által elfogadott igények szerint hajtjuk végre oly módon, hogy a város likviditása ne kerüljön veszélybe.

Az év során a képviselő-testület a költségvetési rendelettel kapcsolatosan már fogadott el határozatokat, melyek az általános tartalékot és a fejlesztési tartalékot érintették, valamint a tervezett intézményi felújítási keret felosztása is megtörtént.

Az általános tartalék terhére az alábbi kiadások kerültek megemelésre:

* pedagógus és önkormányzati dolgozók bérrendezésére
* diákok ingyenes tömegközlekedésére,
* Ágodvölgyi-ér vízjogi engedélyére
* esővízgyűjtők beszerzésére,
* AeroFest megrendezéséhez,
* e-töltők üzemeltetéséhez.

A tájékoztatót 1-7. hónap időtartalmára készítettük el.

**Az 1. számú melléklet** összefoglalóan tartalmazza az önkormányzat január-július hónapban teljesült előirányzatait. A város összes tervezett bevétele 68,3 %-ra teljesült, mely a fenti időszak vonatkozásában arányos. A kiadások mindösszesen 38,3%-ra teljesültek. A működési kiadások és bevételek között a szabad pénzeszköz forgatásából származó összegek is megjelentek, melyek a költségvetést nem befolyásolják. A beszámoló időpontjában 50.000 E Ft az önkormányzat bankszámláján elhelyezett betét összege. A forgatásból származó bevétel: 16.495 E Ft.

*Ha a költségvetés működési jellegű kiadásait és bevételeit tekintjük, elmondható, hogy* ***a város takarékosan gazdálkodik,******a kifizetések a város likviditásához alkalmazkodnak, a beszedett bevételeken belül maradnak.***

Az intézmények finanszírozása július 31-én 51,3 %-os, a város pénzkészlete az említett időpontban: 861.794 E Ft. Az európai uniós pályázatokra elkülönített bankszámlán további 2.182.949 E Ft áll rendelkezésre.

A beszámolóban első sorban néhány magyarázatra szolgáló tételt emelünk ki.

**BEVÉTELEK**

**Intézményi saját bevételek és átvett pénzeszközök (1/a. sz. melléklet)**

Összességében 60,67 %-ra teljesültek, amely időarányosnak mondható. Az intézmények részére a támogatást ütemezve utaljuk a pénzügyi szükségletnek megfelelően. Azon intézményeknél, akik a közmunka foglalkoztatásra támogatást kapnak, a bevétel magasabb teljesítést mutat az időarányosnál, hiszen ezen az összegek 100 %-ban kerülnek be a költségvetésekbe.

A saját bevételek között a ***Járóbeteg-Ellátó Centrum*** esetében a NEAK-tól érkező támogatás időarányos, a tervezett saját bevétel némi elmaradást mutat, az intézmény továbbra is várja az az OMSZ és a területi védőnők vonatkozásában a mintegy 6.000 E Ft bevételt. (Ezek 2023-as és 2024-es évre vonatkozó továbbszámlázott költségek, melyek a kiadásnál már megjelentek.)

***Hajdúszoboszlói Városi Televízió*** hirdetésekből származó bevétele tér el jelentősebben a tervezett előirányzathoz képest.

A ***Hajdúszoboszlói Gazdasági Szolgáltató Intézménynél***a gyermekétkeztetésben résztvevők száma megfelel a tervezett létszámnak. Az 1-7. hó átlaga 1849 fő a tervezett 1893 fővel szemben.

A ***Kovács Máté Művelődési Központ és Könyvtár*nál** a saját bevételek az időarányostól való eltérésének oka a bérleti és egyéb bevételek túlteljesülése, ugyanakkor a jegybevételek elmaradnak a tervezettől.

A ***Bocskai István Múzeum***felhalmozási kiadási között jelenik meg a Bocskai István erdélyi fejedelem lorettói koronájának nemes és hiteles rekonstrukciójának elkészítésére kifizetett előleg, melyre a beszámoló készítésének időpontjáig szponzori és önkormányzati támogatásból az intézmény 4.400 E Ft-ot költött. A korona elkészítésének teljes értéke 6.800 E Ft lesz. Befejeződött a Szoboszlói Irodalom Háza kialakítása, az épület bekerülési értéke 39.969 E Ft.

*A* ***Polgármesteri Hivatal*** esetében a többletbevétel a 2.421 E Ft ÁFA visszatérülésből adódik. A továbbszámlázott szolgáltatások is már 80%-ra teljesültek, de természetesen ez a kiadási oldalon is ilyen arányban mutatkozik. A 2024. június 9-én közös eljárásban lebonyolított Európai Parlament tagjai, a helyi önkormányzati képviselők és a polgármesterek, valamint a nemzetiségi önkormányzati képviselők választásának lebonyolítását az állam 14.893 E Ft-tal támogatta. Az összeggel jelentősen nőtt a hivatal költségvetése.

**Helyi adóbevételek (2. számú melléklet)**

A 2024. évi helyi iparűzési adóbevétel tervezésekor figyelembe vettük a már rendelkezésünkre álló márciusi adóelőlegeket, valamint a tavalyi hipa tényszámot, mindazonáltal a 2020. év előtti tervezési folyamatok mára sokkal nehezebbé váltak. Az építményadóban figyelembe vettük a márciusi I. félévi adótételeket, míg a tartózkodás után fizetendő idegenforgalmi adóban az adómérték-emelés hatásával számoltunk.

Jelenleg úgy tűnik, hogy építményadóban tervszám körüli adóbevétel várható, míg helyi iparűzési adóban és idegenforgalmi adóban többletbevétel várható, bár a II. félévi befizetések határideje szeptember 16-a, azaz jelen beszámoló írását követően történik meg a tényleges teljesítés adózók részéről.

A ***tartózkodási idő utáni idegenforgalmi adó***nem esetén 256.212 E Ft volt a bevétel az 1-7. hónapok során (éves terv 49,27 %-a), azzal, hogy idénre 600,-Ft-ra emelkedett az IFA mértéke. Az idei turisztikai adatok országosan emelkedő tendenciát mutatnak tavalyhoz képest, azonban az adatokból látható, hogy inkább a külföldiek vendégéjszakái nőttek és leginkább Budapesten. Hajdúszoboszlón az NTAK adatok szerint 70.860 vendégéjszaka-emelkedés volt a szálláshelyeken az év első hét hónapjában, de ez többnyire a magán- és egyéb szálláshelyeken, külföldiek által eltöltött vendégéjszakákat jelentett. A július és az augusztus tavalyihoz hasonló NTAK adatokat hozott Hajdúszoboszlón. A magyarok mellett továbbra is a lengyelek, szlovákok és románok jelentek meg nagyobb számban a nyári főszezonban Hajdúszoboszlón. Az ősszel már nem számítunk az NTAK adatok további emelkedésére (tavaszhoz képest jelentősen csökkent az európai munkavállalók szálláshely-igénybevétele), de így is terv feletti lehet a teljesítés éves szinten.

Az ***építményadó*** rendszerében az utóbbi években nem történt jelentős jogszabályi változás, így az adóköteles tárgyak számának módosulásától nem remélhető növekedés (3353 db adózót tartottunk nyilván), csak egyéb okok folytán növekedhet a bevétel (pl. épület-átalakítás, adóköteles ingatlan építése, stb.). Az 1-7. hónap során ezen adónemben 87.119 E Ft volt a bevétel, ami az éves terv 49,78 %-a. A II. félévi adótételek megfizetése szeptember 16-án esedékes, így reményeink szerint tartható az előirányzat összege ezen adónemben.

A ***helyi iparűzési adónem***ben a bevétel az 1-7. hónapban 1.199.191 E Ft volt, ami a módosított előirányzat 55,78 %-ának felel meg. 4.097 adózót tartunk nyilván. A 2023-as bevallások feldolgozása alapján megállapítható, hogy adóerőképességünk minden korábbinál nagyobbra nőtt (60.793,-Ft a tavalyi 47.096,-Ft-tal szemben), mivel az adózók hipa árbevétele tovább emelkedett, azonban az adóalapot csökkentő tételek (pl. elábé, anyagköltség) kevésbé. Sajnos ennek az a hatása is van, hogy a szolidaritási hozzájárulásunk nagysága is emelkedni fog a jövő évben. A májusi adókiegészítéseknek a szeptemberi előleg-összegekre is jelentős hatása van, így az iparűzési adó tervszám túlteljesítésével számolunk ezen adónemben. Ugyanakkor nem mehetünk el amellett sem, hogy a gazdaságot sújtó problémák (pl. ipari termelés visszaesése, bizonytalan energiaárak, építőipari termelés volumencsökkenése) egy része már megjelent vagy megjelenhet adózóink egy részénél, melyeknek hatása lehet akár már a 2. félévi előlegfizetéseknél (pl. adóelőleg-mérséklési kérelmek).

A ***pótlék- és bírságbevétel*** 2.256 E Ft volt az I-VII. hónapokban, ami az éves terv 45,12 %-a. Ezen bevételek mindig negatív adózói magatartásokon alapulnak (pl. késedelmes fizetés, bevallás beadásának elmulasztása), így nehezen tervezhető. A pótlékbevételre hatással van továbbá a jegybanki alapkamat mértéke is (ehhez van kötve), mely a január 1-jei 10 %-ról július 31-ig 6,75 %-ra csökkent.

**Egyéb bevételek (3. sz. melléklet)**

**A *táblázat első sorában*** mutatkozó 29.171 E Ft-ból a legjelentősebb bevételek az alábbiak:

* előző évek segélyeinek visszatérítése 900 E Ft
* ÁFA visszatérülés 22.436 E Ft
* továbbszámlázott szolgáltatások 4.775 E Ft

Az előző évi segély-visszafizetés összege tartalmazza az előző évben fizetett Busa Hungarica támogatás fel nem használt összegét.

A ***MÁV állomás előtti terület kaszálásá***t szerződés alapján a Városgazdálkodási Zrt végzi, a számlázás teljesítés-igazolás alapján utólag történik, mely összeget a MÁV Zrt megtérít részünkre.

Július 31-éig a ***lekötött betétek*** után 14.953 E Ft ***kamat***ot realizáltunk. Ugyanakkor a víziközművek fejlesztésére elkülönített számlán lévő pénzösszegek is lekötésre kerültek, itt a kapott kamat 542 E Ft.

Az ***elektromos töltőoszlop üzemeltetésé***ből származó bevételhez kapcsolódó kiadásokat a városüzemeltetési tábla tartalmazza.

**Átvett pénzeszközök (4. sz. melléklet)**

A táblázatában a működésre tervezett 167.496 E Ft 103,7 %-ra, míg a felhalmozásra átvett pénzeszközök 2,1 %-ra teljesültek. Természetesen itt befolyásoló tényező a pályázati beruházások kivitelezésének és lehívásának üteme, valamint a többlettámogatások realizálhatósága is.

Az ***intézmények***től a feladatelmaradások valamint közüzemi díjak megtakarításai miatt 2023. évről a tervezett 63.293 E Ft-tal szemben 91.108 E Ft került ***elvonásr***a, melyet a zárszámadás elfogadását követően kellett az intézményeknek beutalniuk. Ezt a Járóbeteg-ellátó Centrum (az intézmény likviditási gondjai miatt) kivételével valamennyi intézmény teljesítette. A fent nevezett intézmény még a 2022. évi elvonását fizette meg, így a módosított előirányzathoz képest ez a sor túlteljesült. Itt kívánom megjegyezni, hogy a Hajdúszoboszlói Kistérségi Szociális Szolgáltató Központ az elmúlt évben 55.546 E Ft-tal több támogatást kapott, melyet pénzmaradvány elszámolásakor elvontunk és az összeget az intézmény megfizetette.

A melléklet tartalmazza a ***2023. év*** után ***elszámolt állami támogatás*** különbözetét 7.869 E Ft összegben, melyből 1003 E Ft a társulási feladat-ellátást miatti megtérülés. 6.866 E Ft az állam részéről május hónapban kiutalásra került.

A felhalmozásra átvett pénzeszközökterveztünk ***pumpapálya*** építésre 30.000 e Ft-ot, mivel a pályázat nem részesült támogatásban, a teljesítése 0%. Természetesen a beruházások között tervezett kiadások (60.000 E Ft) sem teljesült.

***Fejlesztések többlet támogatási igénye*** soron a teljesülés 0%. A lefolytatott feltételes közbeszerzési eljárások eredményeként az alábbi összegű többlet támogatási igények keletkeztek:

|  |  |  |
| --- | --- | --- |
| **Pályázat megnevezése** | **Azonosító száma** | **Többlet támogatási igény összege (bruttó Ft)** |
| Belterületi útfejlesztések Hajdúszoboszlón | TOP\_Plusz-1.2.3-21-HB1-2022-00006 | 73.326.087 |
| Szilfákalja és Bányász utca közötti park rekonstrukciója Hajdúszoboszlón | TOP\_PLUSZ-1.2.1-21-HB1-2022-00046 | 35.569.750 |
| A hajdúszoboszlói Lurkó Óvoda korszerűsítése | a TOP\_PLUSZ-3.3.1-21-HB1-2022-00009 | 172.806.110 |

A Lurkó óvoda többlet támogatási igénye benyújtásra került, melyet első körben elutasítottak tekintettel arra, hogy az integrált területi programban megállapított keretösszegen belül szabad forrás pillanatnyilag nem áll rendelkezésre. A Közigazgatási és Területfejlesztési Minisztérium Területfejlesztési Programok Végrehajtásáéért Felelős Helyettes Államtitkár levelében arra is kitért, hogy a többlettámogatási kérelem újra benyújtható, mely a mindenkori rendelkezésre álló források alapján kerül ismét vizsgálatra.

A belterületi útfejlesztésekre, valamint a park rekonstrukcióra a többletforrás támogatási igény hamarosan benyújtásra kerül.

**Állami támogatások (6. sz. melléklet)**

A ***normatív állami támogatás*** teljesülése – a költségvetési törvénynek megfelelően – időarányos.

Az eredetileg tervezett állami támogatás 82.549 E Ft-tal növekedett, melyeket az alábbi feladatokra kaptunk:

* 53.104 E Ft szociális ágazati pótlék,
* 17.263 bölcsőde támogatására,
* 12.186 intézmények üzemeltetésére (bölcsőde, CSÁO, gyermekétkeztetés).

**Vagyonhasznosítási bevételek (7. sz. melléklet)**

***Ingatlan értékesítés*** soron a 138.311 E Ft előirányzattal szemben a teljesítés 840 E Ft (0,6%).

Az árverésen történő értékesítésre kijelölt ingatlanok ebben az évben eddig két alkalommal kerültek meghirdetésre. Pályázat nem érkezett be.

Értékesítésre került a Bercsényi utcán 7280 hrsz-ú árok 300 E Ft értéken, illetve a Nádudvari úton 0350/5 hrsz-ú önkormányzati út 540 E Ft értéken.

A Gönczy Pál utcán lévő két ingatlan (hrsz:912 és hrsz:913) egyházzal történő cseréjéhez és térítésmentes tulajdonba adásához a képviselő-testület a 80/2023.(III.23) számú határozatával járult hozzá. Az egyház a 2024. évre áthúzódó kötelezettségét határidőben teljesítette. Az ingatlanok átadása és a Kríziszálló átköltöztetése is határidőben megtörtént, a szerződésben foglalt feltételek szerint.

A ***közterület használati díj*** soron a teljesítés időarányos.

A ***vagyonhasználati díjak*** közül a gyógyfürdő területhasználati díj, a hőszolgáltatási bérleti díj és a sportpálya vagyonhasználati díja időarányos. A víziközművek vagyonhasználati díja a táblázatban két részre van bontva. Az első rész teljesülése jelenleg 0%, tekintettel arra, hogy a „kényszer”-szolgáltatóval elszámolni következő év januárjában kell. A 2023. év vonatkozásában az ÉRV Zrt-vel az elszámolás megtörtént, a vagyonhasználati díj 75.085 E Ft összegben kiszámlázásra került, melyből kompenzálással 53.185 E Ft-ot költöttünk el fejlesztésre. (Ezen összegek a kiadások között a beruházási és felújítási táblákon találhatóak). A különbözet felhasználásáról a Tisztelt Képviselő-testület a márciusi ülésén döntött.

A táblázat tartalmazza a Hajdúkerületi és Bihari Víziközmű Szolgáltató Zrt felé fennálló követelés kiegyenlítésének összegét is, melyről a Képviselő-testület az első félév során szintén kapott tájékoztatást.

A ***földalapú támogatás***ra önkormányzatunk idén is beadta igényét. A táblázatban feltüntetett 3.926 E Ft még a 2023. évben megítélt támogatás maradványának kiutalása. 2024. évre támogatás még nem érkezett.

A pályáztatott önkormányzati ***területek*** (gasztro-tér, csónakázó tó melletti terület, mutatványos tér, thermál előtti pavilon) ***bérleti díja***inak bevétele a kötött szerződéseknek megfelelő, illetve időarányos.

A táblázat két új – a költségvetésben nem tervezett – sort tartalmaz. Az 16/ÖK sor elmaradt bérleti díj megfizetését foglalja magába 5.250 E Ft-tal, melyet a víztorony tetején felállított vevőegység terület-bérleti díjra fizetett egy telekommunikációs vállalkozás. A 17/ÖK sorban a gasztro-tér bérleti díjaként 2021. évben kiszámlázott 8.000 E Ft-ból végrehajtás jogcímen 1.729 E Ft tartozás részkiegyenlítése érkezett bankszámlánkra.

**KIADÁSOK**

Felkértük az előirányzatokért felelős kollégák írásos indoklását a 2024. 1-7. hónapok vonatkozásában, melyeket az alábbiakban foglalunk össze:

**Intézmények önkormányzati feladatok kiadásai (8.1, 8.2, 8.3 sz. mellékletek)**

A 5.242.589 E Ft módosított előirányzathoz képest a teljesítés az időarányosnak mondható. A néhány %-os elmaradás a takarékos gazdálkodásnak, valamint a költségvetési rendeletben meghatározott és csak II. félévben fizethető kiadásoknak köszönhető.

Az intézményeknél a személyi juttatások vonatkozásában a kötelező és adható kiadások a tervezettnek megfelelően alakulnak. *Gazdálkodásuk mind a kötelező feladatok, mind az önként vállalt feladatok tekintetében időarányos és szakmailag megalapozott.*

A ***Járóbeteg-Ellátó Centrum*** gazdálkodása 2024.01-07. hó viszonylatában jelentősen javult, a jelentős áremelkedések (labor-reagensek, orvosszakmai fogyóanyagok, karbantartási díjak) ellenére. A 2023. évben fellépő likviditási problémákat sikerült megszüntetni, köszönhetően az alábbiaknak:

* az önkormányzati támogatás előző évben 80.200 E Ft volt, míg ez 2024. évben 93.600 E Ft-ra növekedett,
* jelentős költségcsökkentő intézkedéseket tett az intézmény vezetése, mellyel mintegy 22.100 E Ft megtakarítást tudott elérni,
* idén két részletben 29.600 E Ft NEAK többlet működési támogatás érkezett az intézmény részére a számlatartozások kiegyenlítésére a szakrendelőkben teljesített finanszírozáson felül.

Jelenleg az intézmény gazdálkodása stabil, 2024. évben a dolgozók részére a cafetéria kifizetésre került. Lejárt, kifizetetlen számlája nincs.

A JEC szakrendelőiben az idei évben a TVK kihasználtság 1-7 hónap vonatkozásában átlagosan 110 % feletti. A szakdolgozóknak (6 fő) járó szolgálati elismerés (jubileumi jutalom) kifizetése 2024. évben járulékokkal együtt 9.300 E Ft összegben megtörtént.

***Egészségügyi alapellátás***ban (háziorvos, házi gyermekorvos, védőnő, iskola-egészség, központi orvosi ügyelet) az év során praxis illetve személyi változás nem történt.

A ***Hajdúszoboszlói Gyermeksziget Bölcsőde*** gazdálkodása mind a kötelező feladatok, mind az önként vállalt feladatok tekintetében időarányos és szakmailag megalapozott.

Továbbra is él az emelkedő tendencia a bölcsődei szolgáltatás igénye iránt, jelenleg több, mint 30 gyermek van a várólistán. Az új tagbölcsőde „Aprócska Bölcsőde” néven 2023. szeptember 25. óta működik, a családok örömére és megelégedésére, így a két telephelyen összesen 116 gyermek nevelését, gondozását látják el.

A városunkban a ***Hajdúszoboszlói Gazdasági Szolgáltató Intézmény*** látja el a gyermekétkeztetést. A nyersanyagok beszerzése negyedik éve közbeszerzés útján történik. A 2023. évben megkötött szerződésket egy évvel sikerült meghosszabbítani, így idei beszerzésekhez új kiírásra nem volt szükség. A jövő évre vonatkozó közbeszerzési kiírásra csak negyedik negyedévben kerül majd sor.

Az intézményi konyhákban nyáron megkezdődtek a felújítási munkálatok, a Bárdos iskola konyháján az előző évben elkezdett burkolat-csere folytatódott, ezzel párhuzamosan az elektromos hálózat és vízvezeték rendszer cseréje is folyamatban van. A Pávai iskola konyhájának épületében nyílászáró-csere történt. Folyamatban van az óvodakonyha felújítása is, melyre a forrást az önkormányzat a fejlesztési tartalékból biztosított.

Az étkeztetési számok a tervezettnek megfelelően alakulnak, mind a nyersanyag, mind a térítési díj bevételek vonatkozásában.

Az ***önkormányzati feladatokon*** (8.2 sz.melléklet) a felhasználás átlagosan 42,1%. Kiemelendők a 14/ÖK és 18/ÖK sorokban tervezett a szakértői díjak 7%-os teljesülése, mely csak a jogi szakértésre számlázott teljesítést tartalmazza. Az év második felében fog realizálódni a belső ellenőrzésre és az energia szakértésre tervezett összeg. ***Tagdíjak***ra az alábbi kifizetések történtek:

* TÖOSZ 609 E Ft
* Városok Falvak Szövetsége 1.864 E Ft
* Fürdővárosok Szövetsége 75 E Ft
* Hajdúkerületi Hajdúvárosok Szövetsége 247 E Ft.

A ***vagyonbiztosítás*** soron az előirányzat teljesítése a tervezettnek megfelelően alakult, tekintettel arra, hogy szerencsére nagy káresemény nem történt. A biztosítási kötvény aktualizálásra került a vagyonelemek módosulásával.

***Úszásoktatás:*** az úszásoktatás a 2023/24-es tanévben szeptemberben elindult, a költségvetésben elkülönített összeg időarányosan felhasználásra került.

***Városi Sportház*** működésére, fenntartására, valamint egyéb kiadásaira (karbantartás, kis javítás, festés, mázolás stb.) tervezett összegek felhasználása feladat, illetve időarányosan megtörténtek. Ez évben is megtörtént a sportházban több négyzetméteren a csarnoki rész falfelületének mázolása, melyet a rendelkezésre álló költségvetési keretből biztosítottunk***.*** Lehetőségeinknek megfelelően a járványügyi veszélyhelyzetben meghatározott előírásokat szem előtt tartva tudtuk biztosítani a városi sportház igénybevételét, továbbra is fontos feladatunknak tekintjük, hogy térítésmentesen tudják igénybe venni edzésekre, versenyekre, diák- és szabadidős sportrendezvényekre a város kiemelt és egyéb sportegyesületei.

A ***zászlókihelyezés-lobogózási feladatok*** (zászlók karbantartása, vásárlása, útjelzők táblák elhelyezése, forgalomelterelő táblák kihelyezése stb.) ellátására fordítható 4 millió Ft költségvetési összeg október hónapban kerül átutalásra a Hajdúszoboszlói Városgazdálkodási Nonprofit Zrt. részére.

Nem önkormányzatunk a felügyeleti szerve a ***Hajdúszoboszlói Kistérségi Szociális Szolgáltató Központ***nak, de mivel mi vagyunk a szakmai és gazdasági irányítói, jelen beszámoló keretében erről az intézményről is kell néhány szót ejtenünk.

Az intézmény tervezett kiadásai 893.393 E Ft, mely 60,4 %-os teljesítést mutat az 1-7 hónapok vonatkozásában. A 436.944 E Ft normatív állami támogatáson felül az összeghez Hajdúszoboszló mintegy 178.149 E Ft-tal járul hozzá. Tavaly év közben új feladatként jelentkezett a Családok átmeneti otthona ellátás. A feladat az önkormányzat által bérelt épületben működik. Jelenleg 11 család 26 fővel lakik az otthonban.

A **Támogató Szolgálat** a fogyatékkal élő emberek kiszolgálását, szállítását, magas szakmai színvonalon végzi, működése megfelelő. A szolgálat ellátottjainak száma 41 fő, a 2 gépkocsi 12 761 km-t futott, Egyre népszerűbb szolgáltatási forma, szabad kapacitás terhére – mely nem áll rendelkezésre – nagy igény lenne a szolgáltatás bővítésére.

A **krízisszálló** üzemeltetésére az önkormányzat támogatási szerződés keretében az intézménynek (0-24 órás nyitva tartás) 5.000 E Ft támogatást nyújtott. Átlagos ellátotti létszám 6 fő.

**Városüzemeltetés (9. sz. melléklet)**

A legtöbb üzemeltetési tevékenység folyamatos feladatellátást tartalmaz, melyet többségében a Hajdúszoboszlói Városgazdálkodási Nonprofit Zrt. (továbbiakban: Hajdúszoboszlói Nonprofit Zrt.) lát el. A városüzemeltetési táblában több esetben tapasztalható alul-, vagy túlteljesítés. Ezen feladatoknál a kifizetések a szerződésben foglaltaktól eltérően történik, van havi, negyedéves, féléves és éves elszámolás, illetve felmerülés esetén szükséges megrendelések alapján kifizetett teljesülés is.

Közszolgáltatási szerződés keretében történik a feladatellátás a menetrendszerinti helyi autóbusz-közlekedés (VOLÁNBUSZ Zrt.) valamint a nem közművel összegyűjtött háztartási szennyvíz gyűjtése, elszállítása (Kobold Trans Bt.) tekintetében.

***Vízrendezés belvízmentesítés*** feladaton a teljesítés 75,73 %, mert a csapadékvíz közművek után fizetendő közműadó ezen költségsor terhére került megfizetésre az I. negyedévben, amelynek összege: nettó 3.371 E Ft volt.

***Köztisztaság, síktalanítás*** feladaton a teljesítés 43,03 %, mert a köztisztasági és síkosságmentesítési feladatok ellátása a Hajdúszoboszlói Nonprofit Zrt.-vel érvényben lévő szerződés alapján folyamatos. A pénzügyi teljesítés a feladatellátás teljesülésével, a III. és IV. negyedévben várható.

***Parkfenntartás*** feladaton a teljesítés 27,64 %, mert a parkfenntartási feladatok végzése a Hajdúszoboszlói Nonprofit Zrt.-vel érvényben lévő szerződés alapján folyamatos. A pénzügyi teljesítés a feladatellátás teljesülésével, a III és IV. negyedévben várható.

***Külterületi utak és hidak fenntartása*** feladaton a teljesülés 42,38 %, mert a külterületi utak és hidak fenntartása a Peterman Kft.-vel érvényben lévő szerződés alapján folyamatos. A pénzügyi teljesítés a feladatellátás teljesülésével, a III és IV. negyedévben várható.

***Szúnyog- és rágcsálóírtás, növényvédelem*** feladaton a teljesülés 0,0%, mert az üzemeltetési soron lévő teljes összeg a II. negyedévet követően került számlázásra, és annak kifizetése augusztus hónapban történt. Rágcsálóirtás több alkalommal valósult meg, mégpedig duplán, azaz a feladat elvégzését követően néhány nap múlva újra megtörtént az érintett helyszíneken történő irtás. A földi szúnyoggyérítés egy alkalommal központi forrásból valósult meg, míg egy alkalommal a Hajdúszoboszlói Nonprofit Zrt. megrendelését követően zajlott a gyérítés.

***Inert hulladéklerakó*** üzemeltetés feladaton a teljesülés 29,41%, mert a II. negyedévet követő számla kifizetése augusztus hónapban történik. A II. félévet követő elszámolás részét képezi a hulladéklerakó környezetvédelmi engedélyének meghosszabbítására vonatkozóan felmerülő költség is.

***Menetrend szerinti helyi autóbusz közlekedés*** (temetői járat és pályáztatás költségei is) feladaton a teljesülés 22,80%, mert a II. negyedéves beszámoló szerinti ellentételezésről (14.662 ezer Ft) a szeptemberi testületi ülésre készült előterjesztés.

A 2024. szeptember 30. napjáig hatályos közszolgáltatási szerződés 2026. december 31. napjáig meghosszabbításra került, így az idei évben pályáztatásra és közbeszerzési eljárás lefolytatására nem kerül sor. A költségvetési soron könyvelésre került a 2023. évi túlfizetés összege is, mely 2.503 ezer Ft összeget tesz ki.

***Hulladéklerakók fenntartása*** feladaton a teljesülés 0,0% mert a meghatározott feladatok (fűnyírás és kaszálás) számlázása még nem történt meg, ezen tevékenységek elvégzése döntően nyári időszakban és az ősz folyamán történik.

***Szökőkutak karbantartása, úszó szökőkút*** feladaton a teljesülés 100%. Elmúlt év őszén a csónakázó tó felszínén fényjátékkal kombinált úszó szökőkút meghibásodott, ezért az üzemeltető külsős céget vont be a javításba. Az úszószökőkút 9 db lámpatestének cseréjét, programozását, frekvenciaváltó cseréjét, valamint ki-és bedaruzását kellett elvégezni, melynek költsége bruttó 10 M Ft volt. A felmerülő javítási költségek közel fele az I. negyedévben került kiszámlázásra.

***Kilátási háromszögek biztosítása*** feladaton a teljesülés 25,10 %. A város területén a kilátási háromszögbe nyúló növényzet nyesése a Hajdúszoboszlói Nonprofit Zrt.-vel érvényben lévő szerződés alapján folyamatos. A pénzügyi teljesítés a feladatellátás teljesülésével, a IV. negyedévben történik.

***Állami tulajdonú utak fenntartása*** feladaton a teljesülés 100,0 %-os, mert a Hajdúszoboszlói Nonprofit Zrt.-vel érvényben lévő szerződés alapján a kátyúzási munkálatok bruttó 15.499 E Ft-ba, az útburkolati jelek felfestése bruttó 2.257 E Ft-ba kerültek. Ezen felül az első félévi kaszálási munkálatokra bruttó 1.115 E Ft, a közlekedési jelzőtáblák cseréjére, és új táblák kihelyezésére 146 E Ft, valamit egyéb útfenntartási feladatok végzésére (Hősök tere padkakő felújítás) bruttó 1.183 E Ft került kifizetésre. A feladaton további munkavégzést nem tervezünk.

***Jelzőlámpák üzemeltetése*** feladaton a teljesülés 30,53 %, mert a forgalomirányító jelzőlámpák üzemeltetési munkálatainak végzése a Hajdúszoboszlói Nonprofit Zrt.-vel érvényben lévő szerződés alapján folyamatos, illetve a jelzőlámpák energiaszámlái is ezen költséghely terhére kerülnek elszámolásra. A pénzügyi teljesítés a feladatellátás teljesülésével, a III. és IV. negyedévben várható.

***Illegális hulladéklerakók felszámolása*** feladaton a teljesülés 11,97%, mely akár egy pozitív tendenciát is előrevetíthet, csökkenő mértékű illegális hulladék elhelyezését a város közterein és külterületein.

***Kerékpárutak fenntartása /kaszálás, síkosságmentesítés/*** feladaton a teljesülés 78,39%, mert a kerékpárutak fenntartása a Hajdúszoboszlói Nonprofit Zrt.-vel érvényben lévő szerződés alapján folyamatos. A II. negyedévben valamennyi kerékpárúton szelektív gyomírtás került elvégzésre bruttó 1.839 E Ft értékben.

***Csapadékvíz elvezető rendszer karbantartása*** feladaton a teljesülés 44,34%, mert a Hajdúszoboszlói Nonprofit Zrt.-vel érvényben lévő szerződés alapján jelenleg csak kisebb munkák kerültek elvégzésre, illetve az Árpád utcán a csapadékvíz elvezető rendszer problémáinak feltárási munkái kerültek elszámolásra. Az Árpád utcán megrendelt páros oldali vízelvezető rendszer helyreállítása a rendelkezésre álló pénzügyi keretösszeget szinte teljes mértékben ki fogja meríteni.

***Lakott külterületi utak karbantartása*** feladaton a teljesülés 0,0 %. A lakott külterületi utak fenntartása a Peterman Kft.-vel megkötött szerződés alapjén kerül elvégzésre, azonban a lakott külterületi utak állapota miatt ebben az időszakban beavatkozás nem történt a kedvező időjárásnak köszönhetően. Az őszi esőzések beállta előtt a lakott dűlőutak állapotának megfelelő javítást tervezünk végezni, hogy a téli időszakban az utak járhatósága biztosított legyen. A pénzügyi teljesítés a feladatellátás teljesülésével, a III és IV. negyedévben várható.

***Nem közművel összegyűjtött háztartási szennyvíz ártalmatlanítása*** feladaton a teljesülés 38,70 %, mert az új közszolgáltató még nem állított ki számlát. 2024. áprilisában a Hajdú-Bihar Vármegyei Katasztrófavédelmi Igazgatóság új közszolgáltatót jelölt ki annak következtében, hogy a korábbi szolgáltató felmondta a szerződését és a pályáztatási eljárás is eredménytelenül zárult. Az új szolgáltató a kismarjai illetőségű Kobold Trans Fuvarozó és Szolgáltató Bt. lett, mely cég 2025. december 31. napjáig közérdekű szolgáltatóként végzi a feladatát.

***Városi karbantartásra, kisjavításokra*** feladaton a teljesülés 48,61%. Több feladat került megrendelésre, amelyek kivitelezése folyamatban van, vagy az év hátralévő részében kerül megvalósításra. A pénzügyi teljesítés a feladatellátás teljesülésével, a IV. negyedévben várható, mellyel 100 %-os lesz a felhasználás.

***Faállomány gondozása*** feladaton a teljesülés 77,03%, mert a város területén a fagondozási munkálatok végzésére a Hajdúszoboszlói Nonprofit Zrt.-vel érvényben lévő szerződés alapján folyamatos. Eddig 171 db fán hajtott végre beavatkozást a Zrt., illetve a viharok utáni zöldhulladékok beszállítása is itt került elszámolásra. Az elvégzésre váró feladat jócskán meghaladja a rendelkezésre álló pénzügyi forrást, ezért csak a legszükségesebb feladatok elvégzése fog megtörténni az év hátralévő részében. A pénzügyi teljesítés a feladatellátás teljesülésével, a III. és IV. negyedévben várható.

***Közterületi falevél és gallyak elszállítása*** (lakossági zöldhulladék zsákos begyűjtése is) feladaton a teljesülés 77,03 %. Itt még csak a 2023. évről közterületen maradt falevél és a lakosság által kihelyezett zöldhulladék elszállításának elszámolása történt meg. Az őszi időszakban meginduló lombhullással és a kertek téli időszakra történő előkészítésével, a lakosság által összegyűjtött zöldhulladék mennyisége várhatóan növekedni fog, ezért a pénzügyi teljesítés a feladatellátás teljesülésével, a III és IV. negyedévben várható.

***Ágodvölgyi-ér vízjogi engedély készíttetése*** feladaton a teljesülés 0%, mert a tervezővel megkötött szerződés alapján a tervezési határidő 2024. augusztus 15. napja volt, ezért a pénzügyi teljesítés a feladatellátás teljesülésével, a III. negyedévben várható.

**Szociális feladatok (10. sz. melléklet)**

Az egészségügyi, szociális és gyermekvédelmi területet érintő 2024. év 01-07. havi teljesítés a számok tükrében 33.37 %-os felhasználást mutat, mely szinte azonos a tavalyi időszakkal. A 2024. évre tervezett előirányzat elegendőnek, a felhasználás időarányosnak mondható.

A 4/ÖK, 8/ÖK, 9/ÖK, 15/ÖK, 17/ÖK, 18/ÖK sorokon az alábbiakban felsorolt okok következtében a kiadás 0 %, azaz jelenleg még nincs teljesítés:

A ***Bursa Hungarica*** Felsőoktatási Ösztöndíj Pályázat keretében 41 fő tekintetében a 2024-es forduló második utalása augusztusban 1.900 E Ft összegben megtörtént. A 2025-ös fordulóhoz a pályázatot a minisztérium kiírta.

A ***szünidei gyermekétkeztetés*** teljesítés összegei a normatívát tekintve a HGSZI-nél jelennek meg. A fizikális lebonyolításával a szakbizottság szintén a Hajdúszoboszlói Gazdasági Szolgáltató Intézményt bízta meg. Az önkormányzat a tavaszi szünetben - 5 napon át - két főzőkonyhán 66 gyermek étkeztetését biztosította, 330 adag étel kiosztásával, mely 203.264.-Ft. A nyári szünetben 49 napon át átlagosan 82 gyermeket étkeztettünk - adagszám 2.143 (06.,07. hó) – 1 319 984.-Ft összegben, ebből önerő 709 333 -Ft. Az óvodás és bölcsődés gyermekek a tavaszi szünidei étkeztetésben nem vettek részt, mivel az intézményekben tavaszi szünet nincs.

A ***beiskolázási támogatás*** igénylése augusztus 01-től október 31-ig lehetséges, ezért támogatás megállapítása sem történhetett július 31-ig.

A ***kiskorúak élelmiszer és tisztasági csomagja*** soron azért nincs felhasználás, mert a tanév megkezdésével jeleznek az oktatási, nevelési intézmények és a Családsegítő Szolgálat az arra rászoruló családok tekintetében.

A ***kisállat ivartalanítási*** program tervezett kiadásaira ebben az évben még nem érkezettsoron kérelem és számla.

A ***kályhaprogram*** soron a HKSZK nem jelezett újabb kályha vásárlására igényt, ezen program várhatóan a téli időszak közeledtével fog realizálódni.

Az alábbiakban részletezett és a fenti támogatásokra is igaz, hogy a javított jogosultsági feltételek és egyes támogatásnál a támogatási összegek emelésével az elmúlt 2 hónap alapján megháromszorozódott a kérelmek száma, mely az év végi beszámolóban fog látszani.

Az ***első lakáshoz jutók*** ***támogatásá***ban 2024 évben 3 fiatal család részesült, összesen 1.500 E Ft-ban népszerű támogatási forma azonban szükséges a jogosultsági feltétlek javítása.

A ***rendszeres települési gyógyszertámogatás*** továbbra is az egyik legnagyobb segítséget nyújtó támogatás, a kevés jövedelemmel, és betegséggel küzdő város lakosainak számára. Úgy gondoljuk, hogy 2024. október 1 napjától szükséges a jogosultsági feltételek javítása. Átlagosan 97 fő részesült ebben az ellátásban, a tervezett előirányzat elegendőnek tűnik.

***A babaköszöntő csomag*** esetében a felhasználás 1.990 E Ft, 100 db csomag áll rendelkezésre, 2024.07.31 napjáig 81 újszülött részesült a csomagban. Továbbra is rendkívül népszerű és hangulatjavító támogatási forma.

A ***rendszeres települési lakhatási támogatás*** soron a felhasználás időarányos, 2024. július 31. napján 484 háztartás részesült ebben a támogatásban. Álláspontunk szerint a támogatási összeg emelése szükséges.

A ***rendkívüli települési támogatás*** tekintetében elmondható az előző évekhez képest ismét magasabb a felhasználás – 5.265 E Ft – az elmúlt évekhez viszonyítva. 282 esetben állapítottuk meg az ellátást. A jelenlegi helyzetben jellemzően 10.000 Ft alatti támogatási összeget nem állapít meg a döntéshozó. A legnagyobb összegű támogatásokat a döntéshozó lakhatási problémák, hosszantartó betegség, magas gyógyszerköltség fennállása esetén nyújtotta.

***Temetési támogatásban*** 24 család részesült, 1.280 E Ft összegben. Az előző évekhez hasonlóan a temetési költségek kifizetése nagyon megterheli a családok életét.

A ***köztemetés***ekszáma 2024. július hónapig 9 fő, összege: 1.874 E Ft volt a kifizetés.

A ***krízis tűzifa***-felhasználás 1 895 584 Ft, ez 319 mázsa tűzifa vásárlását fedezte, jelenleg 119 mázsa áll még rendelkezésre. A téli hónapokban biztosan szükséges lesz a tüzelő beszerzése.

A ***gondozási kiadások támogatása*** a rendszeres havi (5.000-10.000.-Ft/hó/fő) támogatás elsősorban az ápolásra, gondozásra szoruló idős lakosság számára nyújt segítséget, átlagban 30 fő/hó részesül ebben a támogatásban. Az életkor kitolódásával jellemzően az idősebb korosztály gondozási, ápolási időszakai hosszabbodnak. Sajnos egyre növekvő tendencia a még nem nyugdíjas korú lakosok körében a súlyos gondozást igénylő betegségek megjelenése. A városban rendelkezésre álló ápolást-gondozást nyújtó intézmények – magas a lakossághoz viszonyított férőhelyszám – ellenére és a nappali ellátás keretén belül nyújtott házi segítségnyújtást is figyelembe véve, komoly gondot jelent a családok számára továbbra is a gondozásra szoruló családtag ápolásának biztosítása. A 2024. évre tervezett előirányzat elegendőnek, a felhasználás időarányosnak bizonyul.

***Iker, többes******ikergyermekek*** születéskori pénzbeli, gondozásukhoz tartozó ***támogatásban*** 2 család részesült 680 E Ft összegben.

***Kiskorúak térítési díj*** átvállalása soron a nagyon alacsony felhasználás oka, hogy előre utalunk egy tanévre, tehát a következő utalások szeptember hónaptól esedékesek.

**Egyéb kiadások (11. sz. melléklet)**

A **működésre átadott pénzeszközök** teljesítése 60,9 %-os. Az éves működésre adott támogatások időarányosak (HKSZK, TDM), a többi feladatnál a költségvetési rendeletnek megfelelően, a szerződések ütemezése alapján történik a pénzügyi teljesítés.

A ***Civil szervezetek-, kulturális-, sport- és turisztikai pályázati alap*** összege a város 2024. évi költségvetésében 50.200 E Ft, melyből az első 7 hónapban 23.346 E Ft, 46,51% került felhasználásra. A költségvetési rendeletben foglaltakat figyelembe véve a képviselő-testület pályázati eljárás keretében támogatott egyesületeket a pályázatokban megfogalmazott tevékenységek megvalósítására. A támogatások odaítélésénél a testület a város jelentősebb kulturális és sportprogramjait, a megvalósulásukra benyújtott kérelmeket és pályázatokat tartotta szem előtt.

A képviselő-testület köznevelési alapítványokat támogatott 5.000 E Ft összegben a költségvetés ***Köznevelési Alap*** soráról, 16 óvodai, iskolai alapítvány kapott támogatást játékok, eszközök beszerzésére, 5 millió Ft összegben.

***TDM és Tourinform támogatása*** soron a keret 46 millió Ft. A felhasználás  58,33% az első hét hónapra, arányos az éves keretösszeghez képest.

TDM szervezetet önkormányzatunk az előző éveknek megfelelően idén is támogatta forgalomélénkítő imázs-kampányra   12.000 E Ft-tal. A felhasználás  100,00%, a kampány 07.31-ig teljes mértékben megvalósult.

***A Hajdúszoboszlói Kábítószeregyeztető Fórum*** működésére eredeti előirányzatként tervezett 400 E Ft felhasználása még nem realizálódott, mivel pályázat keretében megtörtént a tisztújítás, és támogatási szerződést csak ezután tudunk kötni.

Feladat-ellátási szerződéssel látjuk el – önkormányzati kötelező feladatait - a ***pszichiátriai nappali*** *és a* ***fogyatékosok nappali*** ellátást (Társ Szociális Intézmény által), amely megfelelő szakmai színvonalon történik. Az intézmény szakmai és pénzügyi beszámolót nyújtott be. A jelenlegi férőhelyszám 30 fő-28 fő. Az önkormányzat 700 000-Ft-tal támogatja a feladatellátást, mely átutalása megtörtént.

**Külön keretek (12. sz. melléklet)**

***A háziorvosi minimumfeltételek* (**1/ÖK) soron a felhasználás internet előfizetések visszatérítése történne a háziorvosok, fogorvosok és gyerekorvosok és iskolaegészségügy részére, de jellemzően novemberben tudja az iroda bekérni a számlákat és akkor jelentkezik a felhasználás. A beszámoló készítésének időpontjáig egy darab számla érkezett 54.306 Ft összegben.

A képviselő-testület az ***Oktatáspolitikai célkeretből*** (3/ÖK sor) támogatta az óvodát – szakmai tanulmányút buszköltségre – 800 E Ft összegben.

A ***Civil szervezetek pályázati alap***ban elkülönített összegek (4/ÖK sor) felhasználásáról a szakbizottságok javaslatára a képviselő-testület döntött, a felhasználásáról az alábbi tájékoztatást adjuk:

Összege a város 2024. évi költségvetésében 50.000 E Ft, melyet év közben a képvielő-testület 3.000 E Ft-tal emelt meg az AeroFest megrendezéséhez való hozzájárulásként. Az első 7 hónapban 26.146 E Ft, 52,03% került felhasználásra.

A költségvetési rendeletben foglaltakat figyelembe véve a képviselő-testület pályázati eljárás keretében támogatott egyesületeket a pályázatokban megfogalmazott tevékenységek megvalósítására. A költségvetési rendelet előírásainak megfelelően a megítélt támogatások 50%-át az első félévben, másik 50%-át pedig a második félévben utaljuk ki az egyesületeknek.

A támogatások odaítélésénél a testület a város jelentősebb kulturális és sportprogramjait, a megvalósulásukra benyújtott kérelmeket és pályázatokat tartotta szem előtt.

***Városmarketing keret*** (5/ÖK sor): A marketing feladatok teljesítésére vonatkozó 2024. évi keret 50.000 E Ft.

Hajdúszoboszló Város Önkormányzatának 4/2024. (II. 22.) önkormányzati rendelete és 42/2024. (II. 22.) számú képviselő-testületi határozata szerinti turisztikai városmarketing terv alapján  a Hajdúszoboszlói Turisztikai Nonprofit Kft-t – a Hajdúszoboszlói Turisztikai Desztináció Menedzsment Szervezetét bízta meg - a 2024. évi „Hirdetési és marketing szolgáltatások” feladatok megvalósításával éves 48 millió Ft keretösszegben, 2 millió Ft bizottsági hatáskörben marad.

A fenti keretből a Turisztikai Kft-nél 25.006 E Ft értékben a 2024.01-07. hónap időszakában a  hirdetési és marketingszolgáltatások megvalósultak, a keretösszegből fennmaradó kiadások arányosak az év hátralévő részére tervezett marketing- és hirdetési feladatok költségeivel.

 A ***hulladékszállítási díjkedvezményben*** (9/ÖK sor)433 háztartás részesült 2024. július 31-ig. Igen széleskörű és népszerű támogatási forma.

Az ***intézményvezetők bérrendezésé***re szánt összegből (15/ÖK sor) július 31.-éig 1.996 E Ft került felhasználásra és leosztásra az érintett intézmények részére.

***Szociális pályázat (TOP-5.2.1-15) soron*** a teljesülés 0%, mert a pályázathoz kapcsolódó beszámolók elfogadása még nem történt meg. A benyújtott kifizetési kérelmek ellenőrzése megtörtént, hiánypótlásai teljesültek. Amíg a beszámolók ellenőrzése folyik, addig pénzügyileg sem zárható le a pályázat.

**Beruházások (13. sz. melléklet)**

***Ivóvíz és szennyvíz közműberuházás*** feladatokon a teljesülés 0%. A MEKH (Magyar Energetikai és Közműszabályozási Hivatal) által 2024.01.01-2024.12.31. közötti időszakban kijelölt üzemeltető az ÉRV Zrt. A cég a feladatát folyamatosan ellátja az ivó- és szennyvízszolgáltatás vonatkozásában a használati díj felhasználására vonatkozó megállapodásban foglaltaknak megfelelően. A pénzügyi teljesülés az utolsó negyedévben várható.

***Fásítás*** feladaton a teljesülés 8,4 %, ami az előző évi ültetés utógondozásának költségét takarja, az idei fásítás ősszel tervezett, így a pénzügyi teljesülés év végére várható. Ezen túl a keret egy részének más célra történő felhasználására tett javaslatot a városfejlesztési iroda a Képviselő-testület szeptemberi ülésére.

***TOP Plusz-2.1.1-21-00032 Épületek energia korszerűsítése pályázat*** feladaton a teljesülés 0,13 %. A 14/2024. (I.25.) Képviselő-testületi döntés alapján a projekt műszaki tartalom módosítása benyújtásra került a Közreműködő Szervezet részére. Kérelmünkkel kapcsolatos hiánypótlás nem érkezett, viszont az elbírálása folyamatban van.

***TOP-Plusz-3.3.1-21-00045 Okosmegoldások és a Hóvirág u. infrastruktúra fejlesztése******pályázat*** feladaton a teljesülés 2,11%. A Hóvirág utca újra tervezése megtörtént a Képviselő-testület döntése alapján, a jelenlegi útszélességben. Erre vonatkozóan műszaki tartalommódosítási kérelem került benyújtásra a Közreműködő Szervezet felé, az elbírálás folyamatban van. A projekt „okos” részében 7 db Ipad került beszerzésre a tavasz folyamán a térinformatikai rendszer kialakításához kapcsolódóan. A térinformatikai rendszer kialakításra elkészített közbeszerzési dokumentációt a KSZ és a KFF jóváhagyta, így az eljárás bármikor indítható. A térfigyelő kamerarendszer kialakítása projektelem tekintetében is lesz műszaki tartalommódosítás. Az eredetileg tervezett 10 db kamera helyett 46 db kamera kihelyezésének előkészületei vannak folyamatban a bevezető utak mentén és a város egyéb frekventált területeinek megfigyelésére. A kamerák erős áramú tervei elkészültek, engedélyeztetése folyamatban van. Ezt követi a kamerák gyenge áramú terveztetése. Mivel a kamerák száma jelentősen megnövekszik, ezáltal a költségei is jelentősen megemelkednek, ezért az okos parkolóhelyek száma kerül arányosan csökkentésre a költségkeret megtartása érdekében.

***TOP-Plusz-3.3.1-21-00048 Gázláng pálya zöld infrastruktúra fejlesztése pályázat*** feladaton a teljesülés 0,59 %. Az év első felében került sor a kivitelező kiválasztására irányuló közbeszerzési eljárás lefolytatására, mely sikeresen lezárult. A kivitelezővel a vállalkozási szerződés aláírásra került, a munka megkezdésére rövidesen sor kerül.

***Fejlesztések saját forrásból (Új u-Rákóczi-Tokay utcák körforgalom; Dózsa-Nádudvari-Bajcsy jelzőlámpás csomópont; JEC parkoló felújítás)*** feladaton a teljesülés 6,12%. Az Új utca – Rákóczi utca – Tokay utca körforgalmi csomópont tervezési munkálatai folyamatban vannak: a szakági tervek közül az ivóvíz, szennyvíz, villany, gáz kiváltási, védelembe helyezési tervek elkészültek, a szolgáltatók jóváhagyása azonban még nem áll rendelkezésre. Az útépítési, csapadékvíz elvezetési tervek és a közvilágítási tervek szintén elkészültek, de kisebb módosítások átvezetésére még szükség van. A hírközlési hálózatok (Digi, Vodafone, T-Com) kiváltási, védelembe helyezési terveinek elkészítése folyamatban van.

A Dózsa György út – Nádudvari út – Bajcsy-Zs. utca jelzőlámpás csomópont jelzőlámpa, út, csapadékvíz elvezetési és a hírközlési hálózatok kiváltási, védelembe helyezési tervei elkészültek. Az engedélyezési eljárás lefolytatásához – állami érintettség okán - szükséges az Önkormányzatnak az Építési és Közlekedési Minisztériumtól az építtető kijelölésére vonatkozó dokumentumot beszereznie, mely még nem áll rendelkezésre. A villamos energia hálózat közműkiváltási, védelembe helyezési és közvilágítási tervek készítése pedig folyamatban van.

A JEC parkoló felújítása elkészült.

***Pumpa pálya pályázat*** feladaton a teljesülés 1,5 %. Ezen a soron a pályázat tervezési költségének teljesítése jelenik meg, további kiadás nem várható, tekintve, hogy a pályázat nem részesült pozitív elbírálásban.

***Méltányossági kisajátításokra*** elkülönített összegből a Rákóczi u. – Új u. – Tokay u. körforgalom kialakításához a Rákóczi u. 73. szám alatti ingatlanból a sarki üzlet megvásárlása megtörtént 28.676 E Ft értéken.

***Hőforrás utcai ingatlan megvásárlása***: a Hőforrás u. – Árpád u. sarkán található ingatlan adásvétele és birtokba vétele megtörtént a szerződésben foglalt feltételek szerint.

***100 db fa telepítése*** feladaton a teljesülés 0 %. A feladatellátás eredetileg az őszre volt tervezve, azonban a keret más célú felhasználására tett javaslatot a városfejlesztési iroda a képviselő-testület szeptemberi ülésére.

***Harangház oszlopfők (11 db) cseréje*** feladaton a teljesülés 0%. Az oszlopok faragása folyamatban van, az év végéig várhatóan megtörténik a pénzügyi teljesítés is.

***Tokay u. III. szakasz csapadékvíz elvezetés terve*** feladaton a teljesülés 0%, mert a tervezővel megkötött szerződés alapján elkészített tervvariációk közül több variáció került elvetésre részben a közművek védőtávolsága miatt, részben azért, mert a nyílt árkos megoldást a lakosság nem szerette volna. Ezen okok miatt a tervezési folyamat időben elhúzódott, de a tervdokumentáció elkészült. A pénzügyi teljesítés a III. negyedévben várható.

A ***Hajdúszoboszló és környéke talaj-víz-levegő jelenlegi állapotát rögzítő tanulmány*** elkészült, a tervezett összeg kifizetése szeptember elején történt meg.

A ***fejlesztési tartalék***ként tervezett 527.868 E Ft-ból július 31-éig 326.780 E Ft került átcsoportosításra a megfelelő költségvetési sorokra. Ezekről a Tisztelt Képviselő-testület az első féléves ülésein már döntéseket hozott.

**Felújítások (14. sz. melléklet)**

***Intézményfelújítások*** soron a teljesülés 50,77%. Az intézmények felújítási munkái a nyár folyamán folyamatosan történtek, a kiadások teljesülései a következő félévben realizálódnak.

***Szennyvíz- és ivóvíz közmű felújítás*** feladatokon a teljesülés 0%. A MEKH (Magyar Energetikai és Közműszabályozási Hivatal) által 2024.01.01-2024.12.31. közötti időszakban kijelölt üzemeltető az ÉRV Zrt., a cég a feladatát folyamatosan ellátja az ivó- és szennyvízszolgáltatás vonatkozásában a használati díj felhasználására vonatkozó megállapodásban foglaltaknak megfelelően. A teljesülés az utolsó negyedévben várható.

***TOP PLUSZ-1.2.3-00006 Belterületi utak felújítása pályázat***feladaton a teljesülés 0,48 %, mert nem minden költség került még átvezetésre ezen a soron. A projekt 3 részből áll: Nyugati sor útfelújítása, Kígyón utca fejlesztése, Szilfákalja 19-31. és 31-43. sz. szervízutak útfelújítása, parkolók felújítása és építése. A Nyugati sor vonatkozásában a kivitelezési szerződés megkötésre került, 2024.07.30-i teljesítéssel elérte a felújítás a 15%-os készültségi fokot. A munka azóta is folyik. A Kígyó utca esetében szintén megkötésre került a kivitelezési szerződés, megtörtént a munkaterület átadás 2024.08.12-én. Egyelőre a munkák nem kezdődtek meg. A Szilfákalja vonatkozásában a feltételes közbeszerzési eljárás és annak ellenőrzése néhány héten belül lezárul, azt követően megköthető a kivitelezési szerződés. Ebben az esetben már nem állt rendelkezésre a kivitelezés megkezdéséhez szükséges teljes összeg (bruttó 175.350.068 Ft), önerővel szükséges kiegészíteni (bruttó 73.326.087 Ft), melyről a Képviselő-testület a szeptemberi ülésén tud döntést hozni.

***TOP PLUSZ-3.3.1-21 pályázat - Lurkó Óvoda felújítása*** feladaton a teljesülés 0,63 %. Az óvoda kivitelezési munkálatai a nyár elején megkezdődtek, melyhez kapcsolódóan a számlák az év második felében várhatóak.

***TOP-Plusz-1.2.1-21-00046 Szilfákalja-Bányász utca közti park rekonstrukció******pályázat*** soron a teljesülés 0,27 %. A feltételes közbeszerzési eljárás és annak ellenőrzése néhány héten belül lezárul, azt követően megköthető a kivitelezési szerződés. Nem állt rendelkezésre a kivitelezés megkezdéséhez szükséges teljes összeg (bruttó 83.089.750 Ft), önerővel szükséges kiegészíteni (bruttó 35.569.750 Ft), melyről a Képviselő-testület a szeptemberi ülésén tud döntést hozni.

***Szilfákalja u. kosárpálya felújítás*** feladaton a teljesülés 100%, mert a kivitelezés megtörtént.

***Víztorony felújítás*** feladaton a teljesülés 0%. Az üzemeltetést végző ÉRV Zrt. az év első felében a felújításhoz kapcsolódó terveket készítette el, melynek kiadásait a felújítási sorhoz kapcsolódóan számolja el az év végéig, következő év elejéig.

***Bródy Sándor u. (Pávai V.F.-Szent Erzsébet u. között) mart aszfaltos felújítása*** feladaton a teljesülés 100%, mert a feladat a Peterman Kft. kivitelezésében elkészült.

***Csapadékvíz elveztő rendszer tervei (Nádudvari és Hunyadi utcák, Kuvasz dűlő)*** feladaton a teljesülés 100%, mert a tervdokumentációk elkészültek.

**Az év hátralévő részében a bevételek és kiadások jelenlegi és várható alakulását is figyelembe véve a 2024. évre tervezett költségvetés végrehajtható, hitel felvételére a továbbiakban sem lesz szükség.**

**Kérem a Tisztelt Képviselő-testületet a 2024. év első 7 hónapjáról szóló tájékoztatót megtárgyalni és az alábbi határozati javaslatot elfogadni szíveskedjen.**

Határozati javaslat:

***„Hajdúszoboszló Város Önkormányzata Képviselő-testületének …/2024. (… . … .) határozata***

***Hajdúszoboszló Város Önkormányzatának Képviselő-testülete a 2024. évi költségvetés első 7 hónap végrehajtásáról szóló beszámolót tudomásul veszi. Felkéri valamennyi költségvetési intézmény vezetőjét, hogy az év további részében is a takarékos gazdálkodás elveinek figyelembevételével járjanak el.***

***Határidő: azonnal***

***Felelős: Polgármester***

***Jegyző”***

Hajdúszoboszló, 2024. szeptember 10.

Dr. Morvai Gábor

*jegyző*